CELEX: 32018D1590
Language: mt
Date: 2018-10-19 00:00:00
Title: Deċiżjoni tal-Kummissjoni (UE) 2018/1590 tad-19 ta' Ottubru 2018 li temenda d-Deċiżjonijiet 2012/481/UE, 2014/391/UE, 2014/763/UE u 2014/893/UE fir-rigward tal-perjodu ta' validità tal-kriterji ekoloġiċi għall-għoti tal-Ekotikketta tal-UE għal ċerti prodotti u tar-rekwiżiti ta' valutazzjoni u ta' verifika relatati magħhom (notifikata bid-dokument C(2018) 6805) (Test b'rilevanza għaż-ŻEE.)

23.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 264/24
               
            
         DEĊIŻJONI TAL-KUMMISSJONI (UE) 2018/1590
         tad-19 ta' Ottubru 2018
         li temenda d-Deċiżjonijiet 2012/481/UE, 2014/391/UE, 2014/763/UE u 2014/893/UE fir-rigward tal-perjodu ta' validità tal-kriterji ekoloġiċi għall-għoti tal-Ekotikketta tal-UE għal ċerti prodotti u tar-rekwiżiti ta' valutazzjoni u ta' verifika relatati magħhom
         
            
               (notifikata bid-dokument C(2018) 6805)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikolari l-Artikolu 8(2) tiegħu,
         Wara li kkonsultat il-Bord tal-Ekotikkettar tal-Unjoni Ewropea,
         Billi:
         
                     (1)
                  
                  
                     Il-validità tal-kriterji ekoloġiċi għall-għoti tal-Ekotikketta tal-UE għall-karta stampata u tar-rekwiżiti ta' valutazzjoni u ta' verifika relatati magħhom, stabbiliti fid-Deċiżjoni tal-Kummissjoni 2012/481/UE (2), tiskadi fil-31 ta' Diċembru 2018.
                  
               
                     (2)
                  
                  
                     Il-validità tal-kriterji ekoloġiċi għall-għoti tal-Ekotikketta tal-UE għas-saqqijiet tas-sodda u tar-rekwiżiti ta' valutazzjoni u ta' verifika relatati magħhom, stabbiliti fid-Deċiżjoni tal-Kummissjoni 2014/391/UE (3), tiskadi fit-23 ta' Ġunju 2018.
                  
               
                     (3)
                  
                  
                     Il-validità tal-kriterji ekoloġiċi għall-għoti tal-Ekotikketta tal-UE għall-prodotti assorbenti tal-iġjene u tar-rekwiżiti ta' valutazzjoni u ta' verifika relatati magħhom, stabbiliti fid-Deċiżjoni tal-Kummissjoni 2014/763/UE (4), tiskadi fl-24 ta' Ottubru 2018.
                  
               
                     (4)
                  
                  
                     Il-validità tal-kriterji ekoloġiċi għall-għoti tal-Ekotikketta tal-UE għall-prodotti kożmetiċi li jitlaħalħu u tar-rekwiżiti ta' valutazzjoni u ta' verifika relatati magħhom, stabbiliti fid-Deċiżjoni tal-Kummissjoni 2014/893/UE (5), tiskadi fid-9 ta' Diċembru 2018.
                  
               
                     (5)
                  
                  
                     F'konformità mal-konklużjonijiet tal-Kontroll tal-Idoneità dwar l-Ekotikketta tal-UE tat-30 ta' Ġunju 2017 (li sar fil-kuntest tar-REFIT) (6), il-Kummissjoni, flimkien mal-Bord tal-Ekotikkettar tal-UE, ivvalutat ir-rilevanza ta' kull grupp ta' prodotti qabel ma pproponiet l-estensjoni tagħha. Din il-valutazzjoni kkonfermat l-adegwatezza tal-kriterji ekoloġiċi attwali, kif ukoll tar-rekwiżiti ta' valutazzjoni u ta' verifika relatati magħhom, stabbiliti bid-Deċiżjonijiet 2012/481/UE, 2014/391/UE, 2014/763/UE u 2014/893/UE. Barra minn hekk, din il-valutazzjoni wriet l-importanza li dawn il-gruppi ta' prodotti jinżammu fl-ambitu tal-Ekotikketta tal-UE, iżda, f'xi każijiet, billi dawn il-gruppi ta' prodotti jingħaqdu flimkien ma' gruppi ta' prodotti eżistenti oħrajn sabiex jittejbu s-sinerġiji bejn il-gruppi ta' prodotti u jiżdied l-użu tal-Ekotikketta tal-UE. Fir-reviżjoni jenħtieġ li tingħata attenzjoni xierqa lill-koerenza bejn il-politiki tal-UE, il-leġiżlazzjoni u l-evidenza xjentifika rilevanti.
                  
               
                     (6)
                  
                  
                     Il-prodotti tal-karta stampata u l-prodotti tal-karta ttrasformata huma marbuta mill-qrib ħafna ma' xulxin. Barra minn hekk, bħalissa għaddej proċess ta' reviżjoni għall-prodotti tal-karta grafika, li hija sottostrat tal-karta stampata. Sabiex jittejbu s-sinerġiji u jiżdied l-użu tal-Ekotikketta tal-UE għal dawn il-gruppi ta' prodotti, jenħtieġ li l-perjodu ta' validità tal-kriterji attwali għall-prodotti tal-karta stampata jiġi allinjat ma' dak tal-karta ttrasformata, u jiġi sal-31 ta' Diċembru 2020.
                  
               
                     (7)
                  
                  
                     Biex jiżdied l-użu tal-Ekotikketta tal-UE għas-saqqijiet tas-sodda, jenħtieġ li jiġi kkunsidrat li dan il-grupp ta' prodotti jingħaqad mal-grupp ta' prodotti tal-għamara. Bħala l-ewwel pass, jenħtieġ li l-perjodu ta' validità tal-kriterji attwali għas-saqqijiet tas-sodda jiġi allinjat ma' dak tal-għamara, u jiġi sat-28 ta' Lulju 2022.
                  
               
                     (8)
                  
                  
                     Fir-rigward tal-prodotti assorbenti tal-iġjene, jenħtieġ li l-kriterji attwali tal-Ekotikketta tal-UE għall-Prodotti Assorbenti tal-Iġjene jiġu estiżi sal-31 ta' Diċembru 2022 sabiex tingħata stabbiltà lis-suq u lid-detenturi tal-liċenzji attwali u futuri potenzjali — ħaġa li tista' twassal biex jiżdied l-użu min-naħa tal-industrija.
                  
               
                     (9)
                  
                  
                     Il-kriterji tal-Ekotikketta tal-UE għall-prodotti kożmetiċi li jitlaħalħu jenħtieġ li jiġu estiżi sal-31 ta' Diċembru 2021 sabiex jitħalla ż-żmien biex tiġi konkluża r-reviżjoni tagħhom.
                  
               
                     (10)
                  
                  
                     Għaldaqstant, huwa xieraq li l-perjodu ta' validità ta' dawk il-kriterji u ta' dawk ir-rekwiżiti ta' valutazzjoni u ta' verifika jiġi estiż.
                  
               
                     (11)
                  
                  
                     Għaldaqstant, jenħtieġ li d-Deċiżjonijiet 2012/481/UE, 2014/391/UE, 2014/763/UE u 2014/893/UE jiġu emendati skont dan.
                  
               
                     (12)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,
                  
               ADOTTAT DIN ID-DEĊIŻJONI:
         
            Artikolu 1
            L-Artikolu 4 tad-Deċiżjoni 2012/481/UE huwa sostitwit b'dan li ġej:
            
               
                  “Artikolu 4
                  Il-kriterji ekoloġiċi għall-grupp ta' prodotti tal-“karta stampata”, kif ukoll ir-rekwiżiti ta' valutazzjoni u ta' verifika relatati magħhom, għandhom jibqgħu validi sal-31 ta' Diċembru 2020.”.
               
            
         
         
            Artikolu 2
            L-Artikolu 4 tad-Deċiżjoni 2014/391/UE huwa sostitwit b'dan li ġej:
            
               
                  “Artikolu 4
                  Il-kriterji ekoloġiċi għall-grupp ta' prodotti “saqqijiet tas-sodda”, kif ukoll ir-rekwiżiti ta' valutazzjoni u ta' verifika relatati magħhom, għandhom jibqgħu validi sat-28 ta' Lulju 2022.”.
               
            
         
         
            Artikolu 3
            L-Artikolu 4 tad-Deċiżjoni 2014/763/UE huwa sostitwit b'dan li ġej:
            
               
                  “Artikolu 4
                  Il-kriterji ekoloġiċi għall-grupp ta' prodotti “prodotti assorbenti tal-iġjene”, kif ukoll ir-rekwiżiti ta' valutazzjoni u ta' verifika relatati magħhom, għandhom jibqgħu validi sal-31 ta' Diċembru 2022.”.
               
            
         
         
            Artikolu 4
            L-Artikolu 4 tad-Deċiżjoni 2014/893/UE huwa sostitwit b'dan li ġej:
            
               
                  “Artikolu 4
                  Il-kriterji ekoloġiċi għall-grupp ta' prodotti “prodotti kożmetiċi li jitlaħalħu”, kif ukoll ir-rekwiżiti ta' valutazzjoni u ta' verifika relatati magħhom, għandhom jibqgħu validi sal-31 ta' Diċembru 2021.”.
               
            
         
         
            Artikolu 5
            Din id-Deċiżjoni hija indirizzata lill-Istati Membri.
         
         
            Magħmul fi Brussell, id-19 ta' Ottubru 2018.
            
               
                  Għall-Kummissjoni
               
               Karmenu VELLA
               
                  Membru tal-Kummissjoni
               
            
         
         
            (1)  ĠU L 27, 30.1.2010, p. 1.
         
            (2)  Id-Deċiżjoni tal-Kummissjoni 2012/481/UE tas-16 ta' Awwissu 2012 li tistabbilixxi l-kriterji ekoloġiċi għall-għoti tal-Ekotikketta tal-UE għall-karta stampata (ĠU L 223, 21.8.2012, p. 55).
         
            (3)  Id-Deċiżjoni tal-Kummissjoni 2014/391/UE tat-23 ta' Ġunju 2014 li tistabbilixxi l-kriterji ekoloġiċi għall-għoti tal-Ekotikketta tal-UE għas-saqqijiet tas-sodda (ĠU L 184, 25.6.2014, p. 18).
         
            (4)  Id-Deċiżjoni tal-Kummissjoni 2014/763/UE tal-24 ta' Ottubru 2014 li tistabbilixxi l-kriterji ekoloġiċi għall-għoti tal-Ekotikketta tal-UE għall-prodotti assorbenti tal-iġjene (ĠU L 320, 6.11.2014, p. 46).
         
            (5)  Id-Deċiżjoni tal-Kummissjoni 2014/893/UE tad-9 ta' Diċembru 2014 li tistabbilixxi l-kriterji ekoloġiċi għall-għoti tal-Ekotikketta tal-UE għal prodotti kożmetiċi li jitlaħalħu (ĠU L 354, 11.12.2014, p. 47).
         
            (6)  Ir-Rapport tal-Kummissjoni lill-Parlament Ewropew u lill-Kunsill dwar ir-rieżami tal-implimentazzjoni tar-Regolament (KE) Nru 1221/2009 tal-Parlament Ewropew u tal-Kunsill tal-25 ta' Novembru 2009 dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS) u tar-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (COM(2017) 355 final).